Չարաճճի երեխաներին սաստելու համար մեծերը հաճախ են նրանց սպառնում կախարդներով, բոբոներով, հրեշներով կամ էլ մեշոկ պապիի գոյությամբ, որը գալիս ու տանում է անկարգ փոքրիկներին: Իսկ ահա այդ փոքրերի ծնողներին և նրանց դաստիարակներին կարելի է ահաբեկել «Ելք» դաշինքի ներկայացուցիչների միջոցով: Համենայն դեպս, իրավիճակն այդպես է պատկերել «Ելքի» ներկայացուցիչ, Երևանի ավագանու մշակույթի, կրթության և սոցիալական հարցերի մշտական հանձնաժողովի նախագահ Արայիկ Հարությունյանն այսօր հրապարակած իր բաց նամակում: Նամակում մանավորապես ասվում է. «Այս օրերին ինձ տեղեկություններ են հասնում, որ թաղապետարանները, պատկան մարմինների այլ ներկայացուցիչներ Ձեզ ահաբեկում են, թե Երևանի ԵԼՔ խմբակցությունը ստեղծել է Քննող հանձնաժողով, որը բոլորիդ «նստեցնելու է, դատելու է, ջրի երես է հանելու»: Տնօրեններին համատարած զգուշացնում են փաստաթղթերը կարգի բերել, չպատասխանել ԵԼՔ-ի ներկայացուցիչների հարցերին, դաստիարակներն ու դայակները զանգում են ծնողներին` զգուշացնում, հորդորում, խնդրում, որ չասեն, թե որքան գումար են տալիս դրամահավաքների ժամանակ, փոխանցում մանկապարտեզի և «Օգնի՛ր մանկապարտեզիդ» հաշվեհամարներին»: